На основу члана 46. Закона о планирању и изградњи („Службени гласник РС“, бр. 72/09, 81/09- испр., 64/2010 – одлука УС, 24/2011, 121/2012, 42/2013- одлука УС, 50/2013- одлука УС, 98/2013- одлука УС, 132/2014, 145/2014, 83/2018, 31/2019, 37/2019, 9/2020 и 52/2021) – у даљем тексту: Закон) , Скупштина општине Чајетина дана 04. маја 2023. године , донела је

**ОДЛУКУ О ИЗРАДИ ИЗМЕНА И ДОПУНА ПЛАНА ДЕТАЉНЕ РЕГУЛАЦИЈЕ ЗА ИЗГРАДЊУ ГОНДОЛЕ НА ЗЛАТИБОРУ**

**Члан 1.**

**Назив плана**

Доношењем ове Одлуке приступа се изради измена и допуна Плана детаљне регулације за изградњу гондоле на Златибору („Службени лист Општине Чајетина“, бр. 10/2014, 10/2015, 12/2019, 16/20 и 6/2021) у даљем тексту: измене и допуне Плана детаљне регулације.

Оквирна граница измена и допуна Плана детаљне регулације.

Задржана је постојећа граница дефинисанаПланом детаљне регулације за изградњу гондоле на Златибору („Службени лист Општине Чајетина“, бр. 10/2014, 10/2015, 12/2019, 16/20 и 6/2021). У складу са чланом 51б Закона, предмет измена и допуна је део планског документа који се мења, а не плански документ у целини.

Граница обухвата дела измена и допуна Плана детаљне регулације је дефинисана као прелиминарна, а коначна граница ће се утврдити и дефинисати приликом припреме и верификације нацрта плана.

Саставни део ове одлуке је графички приказ са прелиминарном границом обухвата дела Плана детаљне регулације који је предмет измена и допуна.

**Члан 2.**

**Услови и смернице планских докумената вишег реда и ширег подручја и списак потребних подлога за план**

Плански основ за израду измена и допуна Плана детаљне регулације је:

План генералне регулације насељеног места Чајетина (седиште општине) са насељеним местом Златибор - прва фаза („Службени лист Општине Чајетина“, бр. 2/2012, 4/2016, 2/2017, 4/2017, 8/2017, 14/2018, 18/2019, 3/2020, 4/2020, 6/2021 и 2/2022)

За потребе измена и допуна дела Плана детаљне регулације, користиће се дигитална катастарска подлога добијена од Републичког геодетског завода - Служба за катастар непокретности Чајетина, и катастарско топографски снимак.

**Члан 3.**

**Начела планирања, коришћења, уређења и заштите простора из важеће планске документације**

Предмет измена и допуна дела Плана је проширење подзоне П2 у оквиру зоне Ц центар чија је намена „гараже и паркинзи“ (остала намена) као и прилагођавање планираног саобраћајног решења проширеној подзони.

Како је предмет измена и допуна дела Плана мањег обима, примениће се у складу са чланом 51б Закона скраћени поступак израде измена и допуна дела Плана.

**Члан 4.**

**Визија и циљ израде измена и допуна плана**

Основни циљ израде измена и допуна овог Плана детаљне регулације је проширење подзоне са наменом „гараже и паркинзи“ (остала намена) као и прилагођавање планираног саобраћајног решења проширеној подзони, односно стварање планског основа за:

* изградњу објекта са планираном наменом „гараже и паркинзи“ (остале намене);
* изградњу саобраћајница;
* унапређење комуналне и саобраћајне инфраструктуре и подизање нивоа комуналне опремљености као и повећање конкурентности простора;
* подстицај развоја туризма, кроз планирану изградњу.

**Члан 5.**

**Концептуални оквир планирања, са предлогом основних намена простора и коришћења земљишта**

Изменама и допунама дела Плана детаљне регулације додатно ће се разрадити простор који је већ дефинисан Планом детаљне регулације за изградњу гондоле на Златибору („Службени лист Општине Чајетина“, бр. 10/2014, 10/2015, 12/2019, 16/20 и 6/2021) и Планом генералне регулације насељеног места Чајетина (седиште општине) са насељеним местом Златибор - прва фаза („Службени лист Општине Чајетина“, бр. 2/2012, 4/2016, 2/2017, 4/2017, 8/2017, 14/2018, 18/2019, 3/2020, 4/2020, 6/2021 и 2/2022) а у зони почетне станице гондоле.

**Члан 6.**

**Начин финансирања израде измена и допуна планског документа, назив носиоца израде и рок за израду**

Средства за израду измена и допуна Плана детаљне регулације обезбедиће се из буџета Општине Чајетина.

Носилац израде плана је Општинска управа Чајетина. Израда измена и допуна дела Плана детаљне регулације повериће се најповољнијем понуђачу након спроведеног поступка у складу са Законом о јавним набавкама.

Рок за израду нацрта измена и допуна Плана детаљне регулације је 30 дана од дана ступања на снагу ове одлуке, не рачунајући време потребно за спровођење законске процедуре.

**Члан 7.**

**Место и начин обављања јавног увида**

У скраћеном поступку измена и допуна дела Плана, подразумева се да се не спроводи поступак раног јавног увида, на начин да се израђује нацрт измена и допуна дела Плана, као и да се спроводи поступак јавног увида у трајању од 15 дана.

Након обављене стручне контроле Нацрта плана од стране Комисије за планове, у складу са чланом 49.Закона о планирању и изградњи, део Плана се упућује на јавни увид у трајању од 15 дана, који се оглашава у дневним и локалним средствима јавног информисања.

Подаци о месту, начину и времену излагања нацрта дела Плана на јавни увид огласиће се у дневном листу и локалним средствима информисања.

О излагању дела Плана на јавни увид стара се носилац израде.

**Члан 8.**

**Остали елементи**

За потребе израде измена и допуна дела Плана детаљне регулације, не приступа се изради Стратешке процене утицаја на животну средину, на основу претходно обављеног поступка о одлучивању, сходно Закону о стратешкој процени утицаја на животну средину (“Службени гласник РС”, број 135/2004 и 88/2010).

Измемне и допуне Плана детаљне регулације израдиће се у четири (4) истоветих примерка у штампаном (аналогном) и два (4) истоветна примерка у дигиталном облику.

**Члан 9.**

Ова одлука ступа на снагу осмог дана од дана објављивања у ''Службеном листу општине Чајетина'' .

**СКУПШТИНА ОПШТИНЕ ЧАЈЕТИНА**

**Број:02-46/2023-01 од 04. маја 2023.године**

 **ПРЕДСЕДНИК**

 **Скупштине општине,**

*Арсен Ђурић*